| Medaljeoversikt |
| --- |
| Konkurrerte for Norges flagg |
| Skihopp Skihopping |
| De olympiske ringer Olympiske leker |
| Bronse | OL 1988 Calgary | Lag, Stor b. |
| Verdensmesterskap |
| Sølv | VM 1989 Lahtis | Lag K-114 |

**Jon Inge Kjørum** (født 23. mai 1965 i Hamar) er en tidligere norsk skihopper. Han representerte Hamarkameratene og hans største idrettsprestasjon er OL-bronse i laghopping stor bakke fra 1988 i Calgary sammen med Ole Christian Eidhammer, Ole Gunnar Fidjestøl og Erik Johnsen. Året etter vant han også sølv i lagkonkurransen i VM i Lahtis 1989 med Ole Gunnar Fidjestøl, Magne Johansen og Clas Brede Bråthen.

Kjørum kom på en femteplass og var beste nordmann i normalbakken i VM 1989, et renn som gikk over kun én omgang. I storbakken ble han nummer 15. Året før deltok han i sitt første internasjonale mesterskap. Ved siden av OL-bronsen i lagkonkurransen, oppnådde han å bli nummer 15 i rennet i normalbakken. I 1991, to år etter hans beste VM, da landsmennene Rune Olijnyk og Kent Johanssen tok hver sin sølvmedalje i VM i Val di Fiemme, ble Kjørum nummer 19. I 1990-sesongen hoppet han for øvrig til en 12.-plass i VM i skiflyging i Vikersund. 

Kjørum ble norgesmester tre år på rad, fra 1987 til 1989. To av sine NM-gull kom i normalbakken (det første og det siste), mens ett kom i storbakken. Fra Norgesmesterskapene fikk han ellers med seg to bronsemedaljer. Hans tre eneste pallplasseringer i verdenscupen kom i 1989-sesongen. Han vant da storbakkerennet i Liberec, en seier han delte med den tsjekkiske hopperen Pavel Ploc. En uke senere ble han nummer tre i et normalbakkerenn i Oberhof, bak vinneren Jens Weißflog og Ole Gunnar Fidjestøl. Weissflog vant også klart da Kjørum ble nummer to i Holmenkollbakken i mars.

Etter at han la opp som skihopper var Kjørum i en periode trener for det norske kombinertlandslaget. Kjørum har utdannelse innen markedsføring, og har siden februar 2011 arbeidet som markedssjef for ishockeyklubben Storhamar Dragons.

Besteplasseringer i internasjonale mesterskap og renn
-----------------------------------------------------

* 1986: Nr 13 i Planica (debut)
* 1987: Nr 9 i Holmenkollen
* 1988: Nr 5 i normalbakken i VM i Lahtis. Nr 4 i Planica
* 1989: Seier i Liberec, nr 2 i Holmenkollen, en tredjeplass i Oberhof
* 1990: Nr 8 i Lahtis og i Planica
* 1991: Nr 8 i Trondheim
* 1992: Nr 33 i Predazzo

Verdenscupseire
---------------

| Nr. | Dato | Sted | Øvelse |
| --- | --- | --- | --- |
| 1. | 14. januar 1989 | Tsjekkoslovakias flagg Liberec | Liten bakke |

Medaljer og besteplasseringer i NM
----------------------------------

* 1986: Nr 12 i normalbakken på Vang
* 1987: Gullmedalje i normalbakken i Sprova
* 1988: Gullmedalje i storbakken på Rena, bronsemedalje i normalbakke i Skien
* 1989: Gullmedalje i normalbakken i Vikersund
* 1991: Bronsemedalje i storbakken i Bærum
* 1992: Nr 4 i normalbakken i Molde

Referanser
----------

1. ↑  Dragons.no – Jon Inge Kjørum ny markedssjef i Dragons[*død lenke*] (Publisert 8. januar 2011, besøkt 2. mars 2011)

Eksterne lenker
---------------

* (en) Jon Inge Kjørum – Olympedia Rediger på Wikidata

* (en) Jon Inge Kjørum – Sports-Reference (OL-resultater – arkivert) Rediger på Wikidata

* (en) Jon Inge Kjørum – FIS (skihopping) Rediger på Wikidata